Vermoorde polisielid was ‘nederig, gedissiplineerd’Sers. Thanduxolo Wiseman Stuma (43) is met ‘n enkele skoot vermoor. ŉ Speurder verbonde aan die Elsiesrivier-polisiestasie in Kaapstad is Woensdag in die vroeë oggendure in ŉ gewapende rooftog vermoor terwyl hy na sy huis in Delft-Suid gestap het. Sers. Thanduxolo Wiseman Stuma (43) is ŉ enkele keer geskiet nadat gewapende rowers omstreeks 00:45 langs hom stilgehou en sy selfoon geroof het. “Hy is op die toneel dood,” het brig. Novela Potelwa, polisiewoordvoerder, gesê. Brig. Sandile Sonjani, bevelvoerder van die Elsiesrivier-polisiestasie, het vandag Stuma se gesin besoek en hom as ŉ stil, nederige en gedissiplineerde polisiebeampte beskryf. Hy het gesê polisielede is in rou gedompel oor sy dood. Stuma het hom in 2006 by die polisie aangesluit. Die waarnemende hoof van die polisie in die Wes-Kaap, lt.genl. Sindile Mfazi, het beloof dat Stuma se aanvallers nie skotvry gaan wegstap nie. Lede van die polisie se blitspatrollie het sedertdien twee mense in hegtenis geneem wat met Stuma se selfoon in hulle besit gevind is. Nóg 16 selfone wat oënskynlik ná die moord by ŉ sakerooftog in Bellville gebuit is, is ook by hulle gevind. “Ons ondersoek fokus in dié stadium daarop om vas te stel of die verdagtes met enige ander ernstige oortredings verbind kan word, terwyl ons geweldsmisdaad in die provinsie begin hokslaan,” het Mfazi gesê. Begrafnisreëling vir Stuma sal na verwagting later in die week bekend gemaak word.